Nóg ŉ geldwa in Gauteng geteikenSkade aan die veiligheidsvoertuig. Foto: Verskaf ŉ Veiligheidswag is Woensdagaand in Johannesburg geskiet in ŉ beweerde poging om ŉ geldwa te beroof. Annine Siddall, woordvoerder van ER24, het gesê die voorval het omstreeks 19:00 op die N3-snelweg naby die Marlboro-afrit plaasgevind. “Met ons aankoms op die toneel, was paramedici van ŉ ander ambulansdiens besig om na die veiligheidswag om te sien. Die man het geringe wonde aan sy arm opgedoen. Drie ander wagte, tussen die ouderdom van 20 en 50, het nie beserings opgedoen nie,” het Siddall gesê. Siddall het gesê twee van die wagte het in die geldwa gery en twee van die mans was in ŉ veiligheidsvoertuig toe daar op hulle losgebrand is. Na wat verneem word, het die verdagtes van die toneel gevlug en was die roofpoging onsuksesvol. Die polisie was op die toneel om ondersoek in te stel en was nie dadelik beskikbaar vir kommentaar nie. Maroela Media het vroeër berig nóg ŉ transitorooftog het Maandagoggend in die provinsie plaasgevind. Dié soveelste voorval in die onlangse vlaag transitorooftogte het omstreeks 10:00 by die Jabulani-winkelsentrum in Soweto plaasgevind. Die voorval kom slegs ŉ dag nadat ŉ Fidelity-geldwa Sondag by die Southdale Mall in die suide van Johannesburg geteiken is. “Daar word beweer dat ŉ Fidelity-geldwa geparkeer gestaan het met een veiligheidswag in Shoprite terwyl die ander een by die wa gewag het. Dit is toe dat die gewapende aanvallers hom [die wag by die voertuig] nader en dwing om die geld aan hulle te oorhandig,” het kapt. Mavela Masondo, woordvoerder van die polisie, vroeër gesê. Slegs drie dae vantevore is ŉ G4S-geldwa op die N4 in Silverton in Pretoria tussen Watermeyerstraat en Simon Vermootenweg beroof. Kapt. Ndivhuwo Mulamu, woordvoerder van die Valke, het verlede week bevestig dat twee veiligheidswagte van die G4S-voertuig aangeval is, gering beseer en na die hospitaal vervoer is vir verdere behandeling. Skote het ook verlede Donderdag in Boksburg geklap toe ŉ groep swaar gewapende verdagtes op nog twee geldwaens aan die Oos-Rand toegeslaan het.